Ka bonako morago ga foo, ke ne ka isiwa kwa lefelong le re neng re kotamisa dihelikopotara mo go lone, kwa ke neng ka fitlhela go na le dihelikopotara di le nnè tsa Huey. Bangwe ba setlhopha sa rona sa masole a le 30 ba ne ba robala mo lefelong leno, mme ba bangwe ba rona re ne ra isiwa kwa moagong o mongwe wa matlhatlhaganyane a le mabedi o o neng o le bokgakala jwa dikilometara di le 16. Mo bosigong jwa me jwa ntlha ke le koo, ke ne ka tsosiwa ke marumo a tlhobolo a a neng a phunyeletsa mo teng ga kago. Ke ne ka tswa mo bolaong jwa me mme ka rapama ka mpa fa fatshe metsotswana e se kae. Fa ke utlwa ditlhobolo fa godimo, ke ne ka ya kwa ditepising ke bo ke tlhatlogela kwa borulelong mme mongwe a fitlha a nnaya tlhobolo gone. Re ne ra lwa bosigo jotlhe re sa rwala ditlhako e bile re apere fela diaparo tsa rona tsa kafa teng.